Guillelmus permissione diuina lingonensis episcopus dilecto nobis in Christo Stephano de Lingonis tabellione curie nostre lingonensis salutem in Domino, religiosi uiri et honesti prior et conuentus abbassie sancti Stephani dyuionensis nobis comquerendo monstrarunt quod cum ipsi longis iamdiu temporibus elapsis consueuerunt certa legitimaque de causa super fructibus et redditibus ecclesie de Gemellis quolibet anno sexdecim libras turonensium percipere sub nomine pensionis quam quidem sommam propter curati absenciam deputatus ab ipso in eadem eisdem soluere recuset sibi tenore presencium committimus et mandamus quatenus ad locum predictum personaliter accedas et super hoc informacionem prout in talibus decet facias uidelicet si supra dicti religiosi prefatam sommam ut prefertur et prout asserunt recipere consueuerunt et quod ex inde inuenies nobis oraculo uiue uocis reportare procures ut super premissis ualeamus prouidere de remedio opportuno... enim ad hoc tibi comittimus uices nostras mandamus omnibus subdictis nostris non subdictos rogantes ut super informatione predicta facienda tibi tamquam nobis obediant precant et intercedant. Datum Diuione die mercurii post octabas festi beati Nicholaii estiualis, anno Domini millesimo trecentesimo quadragesimo sexto.